天王星

天王星係距離太陽第七遠嘅行星。佢個名來自拉丁文。佢屬於木星型行星，直徑來講排第三，而質量來講排第四，佢嘅自轉軸可以話係瞓響軌道平面上，傾斜嘅角度高達97.77°，目前佢有27粒衛星。

天王星每84.323326 年公轉1次。大氣層有揮發性物質，主要有水、阿摩尼亞同埋甲烷；而核心主要係岩石同埋冰。

天王星自轉軸，傾斜近直角。大抵日照方，祇得跟公轉而變。公轉周期八十四年中，四十二年為日頭，四十二年為夜晚。南半球同北半球，春分秋分時交換日夜。直角尚餘七度幾，近赤道窄地方，先有自轉帶來嘅日夜。

衛星 

天王星總共有27個衛星，由內到外排列分別係天衛六、天衛七、天衛八、天衛九、天衛十、天衛十一、天衛十二、天衛十三、天衛二十七、天衛十四、天衛二十五、天衛十五、天衛二十六、天衛五、天衛一、天衛二、天衛三、天衛四、天衛二十二、天衛十六、天衛二十、天衛二十一、天衛十七、天衛二十三、天衛十八、天衛十九同天衛二十四。呢啲衛星嘅英文名都係嚟自莎士比亞同Alexander Pope嘅歌劇。

天王星嘅衛星可以分為3大類：

主群衛星：包括天衛五、天衛一、天衛二、天衛三同天衛四，佢哋係最大嘅5粒衛星。
 內圈衛星：喺天衛五軌道裏面嘅13粒衛星，同光環有非常密切嘅關係。
 不規則衞星：喺天衛四軌道外面嘅9粒衛星，可能係天王星形成之後冇耐所捕獲嘅天體。

光環 

天王星總共有13個光環，不過就比土星嘅光環暗淡好多，直至1977年，天王星喺恆星SAO 158687前面經過，粒恆星喺天王星經過前後都有變暗咗，咁佢嘅光環先至俾人發現。至於光環嘅數目要到1986年，航行者二號飛近去先至睇到。喺2005年，哈勃太空望遠鏡再搵到多2個光環。由內到外排列，天王星嘅光環分別係ζ、6、5、4、α、β、η、γ、δ、λ、ε、ν同μ。

發現 
雖然天王星嘅亮度係肉眼可見，但始終比較暗同行得慢，長期被當做恆星，直到1781年3月13號，英國天文學家赫歇爾經望遠鏡觀測，宣佈確認呢粒星係行星。而呢粒星喺西方文化入面用咗希臘神話嘅神烏拉諾斯個名，亦係唯一無用羅馬神話嘅神命名嘅太陽系行星。

探測 
喺1986年，NASA嘅航行者2號去到天王星，並且喺1月24號最接近佢，當時距離只有81,500公里，之後就繼續前往海王星。旅行者2號研究咗天王星大氣層嘅結構同化學組成，發現咗10粒新衛星，仲研究咗天王星因為自轉軸傾斜97.77°所造成嘅獨特氣候，又觀察咗佢嘅環系統：佢研究咗當時已知嘅九圈光環，亦都發現咗兩道新嘅光環。佢又發現咗天王星上面嘅磁場，並發現因為自轉軸極度傾斜導致佢有特別嘅磁場結構。

Uranus Profile, NASA
 Uranus Photo Journal, JPL, NASA
 香港太空館天王星資料
 香港太空館「宇宙的本質」講義第九章「類木行星」